Ragnar Þór Ingólfsson , formaður VR , fordæmir háa starfslokagreiðslu til ríkislögreglustjóra . Vísir / Vilhelm Óboðlegt er að aðrar leikreglur gildi um embættismenn hjá ríkinu en annað vinnandi fólk að sögn formanns VR . Hann fordæmir háa starfslokagreiðslu til ríkislögreglustjóra . Líkt og greint var frá í gær lætur Haraldur Johannessen , ríkislögreglustjóri , af störfum um áramót . Frá 1. janúar til marsloka á næsta ári tekur hann að sér sérstaka ráðgjöf um löggæslumál fyrir dómsmálaráðherra . Að því loknu tekur við starfslokasamningur sem tryggir honum óskert laun til júníloka árið 2021 . Mánaðarlaun ríkislögreglustjóra eru 1.750 þúsund krónur á mánuði og þar sem hann verður á fullum launum í átján mánuði nema launagreiðslur á tímabilinu ríflega 31 milljón króna . Við það bætist síðan orlof og biðlaun sem hann fer á í júlí 2021 . Ragnar Þór Ingólfsson , formaður VR , fordæmir starfslokagreiðslurnar sem hann segir óeðlilega háar . „ Það er ótrúlegt að við séum með einhverja pólitíska forréttindastétt sem lýtur einhverjum allt öðrum lögmálum en venjulegt fólk . Við sem erum að starfa innan verkalýðshreyfingarinnar hljótum að gera þá kröfu að við séum með sömu leikreglur fyrir alla , " segir Ragnar Þór . Haraldur fer á biðlaun frá 1. júlí 2021 til 31. desember sama ár . Um miðjan janúar 2022 fær hann síðan greitt orlof fyrir fyrrgreindan tíma en það jafngildir þriggja mánaða launum . „ Þegar venjulegt fólk þarf að vinna út sinn uppsagnarfrest , það getur reyndar eftir svona langan starfsaldur fengið sex mánuði , en það er í undantekningartilvikum sem hann er borgaður út án vinnuframlags . Að verða síðan á sama tíma vitni af alls konar sérdílum og loforðum til þeirra sem standa sig vel í að verja þessa pólitísku elítu ; að þeir fái þá annað hvort þægilegt starf hjá utanríkisþjónustu eða einhverja svona starfslokagreiðslu , " segir Ragnar Þór . „ Þetta er einfaldlega óþolandi og er ekki boðlegt lengur . Ég held að fólk sé algjörlega búið að fá upp í kok af þessu , " segir Ragnar Þór . Kjartan Þorkelsson , lögreglustjóri á Suðurlandi , hefur verið skipaður tímabundið í embætti ríkislögreglustjóra en Áslaug Arna Sigurbjörnsdóttir , dómsmálaráðherra , tilkynnti á blaðamannafundi í hádeginu að Haraldur Johannessen hefði sagt af sér .